Visionen er klar.

To danskere satser på at skabe en forlystelsespark om vikinger og nordiske guder. Parken skal byde på alt fra forlystelser, tids-autentiske restauranter, hotel, interaktive udstillinger og fysiske og virtuelle spiloplevelser. Og meget mere. For de to stiftere af projektet ’Yggdrasil Theme Park’, Peter Franklin Würtz og Patrick Mønsted Bendix, drømmer stort:

- Det færdige Yggdrasil vil størrelsesmæssigt nærme sig det dobbelte af Tivoli i København – cirka 163.434 m2 - men hermed stopper al sammenligning. Teknologien vil være på et uset niveau og matches kun af de største parker i USA og Kina, siger Peter Würtz. For parken skal ikke kun fylde 23 fodboldbaner. Den teknologiske dybde er i højsædet for både parkens forlystelser og historieformidling.

Parken inspireres af vikingernes fodspor i hele verden

Parkens formidlingsform vil være at fortolke elementer fra historier og myter med en populistisk og fantasypræget tilgang fra spilverdenen. Dermed vil parken byde på en blanding af fiktion og virkelighed.

Idéen er at benytte vikingernes indflydelse og aftryk i hele verden til at skabe scener og unikke rammer for forlystelserne, samtidig med at man skal få forståelse for vikingernes globale fodspor. peter würtz, stifter af yggdrasil theme park

- Yggdrasil tager dig med på et dramatisk postragnarok-eventyr, i en fortælling der bygger på tiden efter ragnarok – verdens undergang. Når du som besøgende træder gennem parkens portal Ginnungagap – vil du opleve en overnaturlig verden, hvor legenderne og mytologiens væsener fra Yggdrasil verdenstræet vender tilbage og går i vikingernes historiske fodspor, forklarer Peter Würtz.

Samtidig skal parken bygge på vikingernes særegne historie i Kongeriget Danmark: - Idéen er at benytte vikingernes indflydelse og aftryk i hele verden til at skabe scener og unikke rammer for forlystelserne, samtidig med at man skal få forståelse for vikingernes globale fodspor, siger Peter Würtz.

Intet er sikkert, men visionen er klar

Selvom idéen, viljen og drømmen er der, så er intet sikkert endnu. Dog sigter de to stiftere mod at åbne første etape af den gigantiske forlystelsespark i 2020. Samtidig er stifterne i dialog med repræsentanter fra Københavns, Frederikssund og Slagelse kommune om at åbne et ’Yggdrasil Lab’ i 2017. Et laboratorium, som skal teste ny teknologi og udstillinger til parken løbende.

- Allerede fra primo august 2016 vil vi kunne fortælle om mulige beliggenheder og den businesscase, vi kalder ’The Legendary World of Norse Mythology – Yggdrasil Theme Park’, fortæller Peter Würtz.

En milepæl, som skal markere næste fase for det store projekt: at finde finansiering og de rigtige samarbejdspartnere.

Læs også : Vikingerne er tilbage i England

Ny teknologi skal skabe en autentisk oplevelse

Parken skal være for den brede befolkning og børnefamilierne – men også for en gruppe i vækst: Gamerne.

Vi kan eksempelvis få folk til at føle, at de sidder til bords i Odins Valhalla, hvor taget efter sigende var tækket med gyldne skjolde, og væggene bestod af lodretsatte spyd. Peter würtz, stifter af yggdrasil theme park

Idéen er, at man skal kunne gå på opdagelse i parken, spise og overnatte. Mindre børn vil kunne prøve rutsjebaner, interaktive udstillinger og legeområder og se optrædener. - Der vil være forskellige restauranter i historiske kulisser, som opnås ved hjælp af avanceret teknologi. Vi kan eksempelvis få folk til at føle, at de sidder til bords i Odins Valhalla, hvor taget efter sigende var tækket med gyldne skjolde, og væggene bestod af lodretsatte spyd, fortæller Peter Würtz.

Yggdrasil byder også på interaktive forlystelser i form af 3D-mørkerum og ’mørkebaneforlystelser’: - Forestil dig, at du sidder i et stort vikingeskib i en interaktiv 3D-dome – lidt ligesom i Planetariet, hvor skærmen omslutter dig 360 grader rundt. Du er på færd over Atlanten med Leif den lykkelige som hologram. Pludselig angribes skibet af Midgårdsormen. Her kan du gribe dit interaktive våben og rent faktisk tage kampen op, fortæller Peter Würtz om en af de forventede forlystelser.